Edizzjoni Provviżorja
DIGRIET TAL-QORTI ĠENERALI (Ir-Raba’ Awla komposta minn ħames Imħallfin)
26 ta’ Frar 2026 (*)
“Rikors għal annullament – Servizz pubbliku – Persunal tal-BEI – Terminu għall-preżentata ta’ rikors – Artikolu 41a tar-Regolamenti tal-Persunal tal-BEI – Komputazzjoni taż-żmien – Inammissibbiltà”
Fil-Kawża T‑267/24,
Christofer Edge, residenti f’Ateni (il-Greċja), irrappreżentat minn G. Karampoulia, avukata,
rikorrent,
vs
Il-Bank Ewropew tal-Investiment (BEI), irrappreżentat minn K. Carr u A. Geppert-Luciani, bħala aġenti, assistiti minn A. Makri, avukata,
konvenut,
IL-QORTI ĠENERALI (Ir-Raba’ Awla komposta minn minn ħames Imħallfin),
komposta minn S. Papasavvas, President, G. De Baere, J. Svenningsen, R. Meyer (Relatur) u D. Jočienė, Imħallfin,
Reġistratur: V. Di Bucci,
wara li rat il-fażi bil-miktub tal-proċedura, b’mod partikolari:
–        l-eċċezzjoni ta’ inammissibbiltà mqajma mill-BEI permezz ta’ att separat, ippreżentat fir-Reġistru tal-Qorti Ġenerali fit‑22 ta’ April 2025,
–        l-osservazzjonijiet tar-rikorrent dwar l-eċċezzjoni ta’ inammissibbiltà, ippreżentati fir-Reġistru tal-Qorti Ġenerali fit‑18 ta’ Ġunju 2025,
tagħti l-preżenti
Digriet
1        Permezz tar-rikors tiegħu bbażat fuq l-Artikolu 270 TFUE u fuq l-Artikolu 50a tal-Istatut tal-Qorti tal-Ġustizzja tal-Unjoni Ewropea, ir-rikorrent, Christofer Edge, jitlob, minn naħa, l-annullament tad-deċiżjonijiet tal-Bank Ewropew tal-Investiment (BEI) tal‑4 u tat‑13 ta’ Ottubru 2023 li jiċħdu t-talbiet għar-rimbors tal-ispejjeż skolastiċi ta’ wliedu kif ukoll tad-deċiżjoni tal-BEI tas‑6 ta’ Frar 2024 li tiċħad ir-rikorsi amministrattivi kontra dawn id-deċiżjonijiet u, min-naħa l-oħra, li l-BEI jiġi kkundannat iħallsu s-somma ta’ EUR 16 400.
Il-fatti li wasslu għall-kawża
2        Permezz ta’ kuntratt għal żmien determinat tat‑22 ta’ Novembru 2021, ir-rikorrent, missier ta’ żewġt itfal, ġie rreklutat mill-BEI bħala membru tal-persunal bil-kuntratt.
3        Huwa ressaq talba intiża sabiex jikseb l-allowance tal-edukazzjoni intiża sabiex tkopri l-ispejjeż skolastiċi ta’ bintu l-kbira għas-sena 2023/2024. Permezz ta’ deċiżjoni tal‑4 ta’ Ottubru 2023, il-BEI ċaħad din it-talba. Fid‑9 ta’ Ottubru 2023, ir-rikorrent ippreżenta rikors amministrattiv kontra dik id-deċiżjoni.
4        Fit‑13 ta’ Ottubru 2023, il-BEI ddeċieda li jipproċedi għall-irkupru tal-allowance tal-edukazzjoni mħallsa preċedentement għat-tifla ż-żgħira tar-rikorrent. Fit‑28 ta’ Novembru 2023, ir-rikorrent ippreżenta rikors amministrattiv kontra dik id-deċiżjoni.
5        Permezz ta’ deċiżjoni tas‑6 ta’ Frar 2024, il-BEI eżamina ż-żewġ rikorsi amministrattivi tar-rikorrent flimkien u ċaħadhom.
6        Permezz ta’ rikors ippreżentat fir-reġistru tal-Qorti Ġenerali fis‑17 ta’ Mejju 2024, ir-rikorrent ippreżenta dan ir-rikors.
It-talbiet tal-partijiet
7        Ir-rikorrent jitlob, essenzjalment, li l-Qorti Ġenerali jogħġobha:
–        tannulla d-deċiżjonijiet tal-BEI tal‑4 u tat‑13 ta’ Ottubru 2023 kif ukoll tas‑6 ta’ Frar 2024;
–        tikkundanna lill-BEI għall-ħlas tal-ispejjeż skolastiċi tat-tfal tiegħu, fl-ammont ta’ EUR 16 400;
–        tikkundanna lill-BEI għall-ispejjeż.
8        Fl-eċċezzjoni ta’ inammissibbiltà tiegħu, il-BEI jitlob li l-Qorti Ġenerali jogħġobha:
–        tiċħad ir-rikors bħala manifestament inammissibbli;
–        tikkundanna lir-rikorrent għall-ispejjeż.
9        Fl-osservazzjonijiet tiegħu dwar l-eċċezzjoni ta’ inammissibbiltà, ir-rikorrent jitlob li l-Qorti Ġenerali jogħġobha:
–        tiċħad l-eċċezzjoni ta’ inammissibbiltà;
–        tikkundanna lill-BEI għall-ispejjeż, anki jekk il-Qorti Ġenerali tilqa’ l-eċċezzjoni ta’ inammissibbiltà.
Id-dritt
10      Skont l-Artikolu 130(1) u (7) tar-Regoli tal-Proċedura tal-Qorti Ġenerali, jekk il-konvenut jitlobha, il-Qorti Ġenerali tista’ tiddeċiedi dwar l-inammissibbiltà jew in-nuqqas ta’ kompetenza mingħajr ma tidħol fil-mertu tal-kawża. F’dan il-każ, billi l-BEI talab li tingħata deċiżjoni dwar l-inammissibbiltà, il-Qorti Ġenerali, peress li tqis li tinsab suffiċjentement informata mill-atti tal-proċess, iddeċidiet li tagħti deċiżjoni fuq din it-talba mingħajr ma tkompli l-proċedura.
11      Insostenn tal-eċċezzjoni ta’ inammissibbiltà tiegħu, il-BEI jinvoka żewġ eċċezzjonijiet ta’ inammissibbiltà bbażati fuq il-ksur:
–        tal-Artikolu 56a(4) tar-Regoli tal-Proċedura;
–        tal-Artikolu 41a tar-Regolamenti tal-Persunal tal-BEI u tal-Artikolu 58(1) tar-Regoli tal-Proċedura.
12      Fir-rigward tat-tieni eċċezzjoni ta’ inammissibbiltà, il-BEI jsostni li r-rikors huwa manifestament inammissibbli peress li r-rikors ġie ppreżentat barra mit-terminu bi ksur tal-Artikolu 41a tar-Regolamenti tal-Persunal tal-BEI kif ukoll tal-Artikolu 58(1) tar-Regoli tal-Proċedura.
13      Ir-rikorrent isostni li r-rikors tiegħu huwa ammissibbli sa fejn, skont l-Artikolu 58(1)(a) tar-Regoli tal-Proċedura, il-jum li matulu sseħħ in-notifika tad-deċiżjoni kkontestata ma għandux jittieħed inkunsiderazzjoni fil-kalkolu tat-terminu.
14      F’dan ir-rigward, mill-Artikolu 41a tar-Regolamenti tal-Persunal tal-BEI jsegwi li t-tilwim bejnu u l-membri tal-persunal tiegħu għandu jitressaq quddiem il-Qorti tal-Ġustizzja tal-Unjoni Ewropea f’terminu ta’ tliet xhur wara d-data tan-notifika tad-deċiżjoni motivata li tiċħad it-talba għal rikors.
15      Għandu jiġi rrilevat li r-regoli għall-kalkolu tat-termini previsti fl-Artikolu 58 tar-Regoli tal-Proċedura, invokati mill-partijiet, japplikaw biss għat-termini tal-proċedura previsti mit-Trattati, mill-Istatut tal-Qorti tal-Ġustizzja tal-Unjoni Ewropea u mir-Regoli tal-Proċedura stess (ara, b’analoġija, id-digriet tat‑13 ta’ Marzu 1998, Lonuzzo-Murgante vs Il‑Parlament, T‑247/97, EU:T:1998:55, punt 35).
16      Fl-assenza ta’ preċiżazzjonijiet fir-Regolamenti tal-Persunal tal-BEI dwar il-metodu ta’ komputazzjoni tat-terminu previst fl-Artikolu 41a ta’ dawn ir-Regolamenti, espress f’xhur u li jibda jiddekorri min-notifika tad-deċiżjoni kkontestata, għandu jiġi applikat il-metodu li jiggarantixxi lil kull parti l-benefiċċju sħiħ tat-terminu, indipendentement mill-ħin li fih seħħet in-notifika tal-att inkwistjoni. Skont dan il-metodu, meta terminu espress fi ġranet, f’ġimgħat jew fi snin għandu jiġi kkalkulat mill-mument li fih tiġri ġrajja jew isseħħ azzjoni, il-jum li matulu tiġri din il-ġrajja jew isseħħ din l-azzjoni ma għandux jingħadd bħala parti mit-terminu.
17      Dan il-metodu jesprimi l-prinċipju Latin dies a quo non computatur in termino, li jikkostitwixxi regola tad-dritt irrikonoxxuta minn bosta sistema legali tal-Istati Membri (ara, f’dan is-sens, is-sentenza tal‑11 ta’ Novembru 2004, Toeters u Verberk, C‑171/03, EU:C:2004:714, punt 31).
18      Il-metodu msemmi iktar ’il fuq jikkorrispondi għar-regola prevista fl-Artikolu 3(1) tal-Konvenzjoni Ewropea dwar il-Kalkolu tal-Limiti ta’ Żmien, iffirmata f’Basel fis‑16 ta’ Mejju 1972, li tipprovdi li “t-termini espressi f’jiem, f’ġimgħat, f’xhur jew fi snin għandhom jiddekorru mid-dies a quo, f’nofs il-lejl, sad-dies ad quem, f’nofs il-lejl”.
19      Il-metodu stabbilit fil-punt 16 iktar ’il fuq jikkorrispondi wkoll għar-regola użata għall-kalkolu tat-termini proċedurali fir-Regoli tal-Proċedura tal-Qorti tal-Ġustizzja u tal-Qorti Ġenerali (ara, f’dan is-sens, is-sentenza tal‑11 ta’ Novembru 2004, Toeters u Verberk, C‑171/03, EU:C:2004:714, punt 35), li hija applikabbli għar-rikorsi bbażati fuq l-Artikolu 91 tar-Regolamenti tal-Persunal tal-Unjoni Ewropea, skont l-Artikolu 91(5) tal-imsemmija Regolamenti tal-Persunal (ara, f’dan is-sens, id-digriet tat‑13 ta’ Marzu 1998, Lonuzzo-Murgante vs Il‑Parlament, T‑247/97, EU:T:1998:55, punti 33 u 36).
20      Fl-aħħar nett, l-imsemmi metodu jikkorrispondi għar-regola prevista fit-tieni subparagrafu tal-Artikolu 3(1) tar-Regolament tal-Kunsill (KEE, Euratom) Nru 1182/71 tat‑3 ta’ Ġunju 1971 li jistabbilixxi r-regoli applikabbli għal perjodi, dati u limiti ta’ żmien (ĠU Edizzjoni Speċjali bil-Malti, Kapitolu 1, Vol. 1, p. 51), applikabbli, fin-nuqqas ta’ dispożizzjonijiet kuntrarji, għall-kalkolu tat-termini fl-atti tal-Kunsill tal-Unjoni Ewropea u tal-Kummissjoni Ewropea (ara, f’dan is-sens, is-sentenza tal‑11 ta’ Novembru 2004, Toeters u Verberk, C‑171/03, EU:C:2004:714, punt 33).
21      Skont il-metodu stabbilit fil-punt 16 iktar ’il fuq, peress li, skont l-Artikolu 41a tar-Regolamenti tal-Persunal tal-BEI, ir-rikors għandu jitressaq quddiem il-qorti tal-Unjoni Ewropea fit-terminu ta’ tliet xhur wara d-data tan-notifika, dan it-terminu jibda fi tmiem il-jum tan-notifika f’nofs il-lejl u jiskadi fl-aħħar jum tal-perijodu ta’ tliet xhur, f’nofs il-lejl. Għalhekk huwa jiskadi fi tmiem il-jum li, fix-xahar indikat mit-terminu, ikollu l-istess ċifra bħall-jum li minnu jibda jiddekorri t-terminu, jiġifieri l-jum tan-notifika (ara, f’dan is-sens, is-sentenza tal‑15 ta’ Jannar 1987, Misset vs Il‑Kunsill, 152/85, EU:C:1987:10, punt 8, u d-digriet tas‑17 ta’ Mejju 2002, Il‑Ġermanja vs Il‑Parlament u Il‑Kunsill, C‑406/01, EU:C:2002:304, punt 14).
22      Barra minn hekk, għandu jiġi rrilevat li r-regola stabbilita fl-Artikolu 60 tar-Regoli tal-Proċedura, li tipprovdi li t-termini ta’ proċedura għandhom jiżdiedu b’terminu ta’ għaxart ijiem għal raġuni ta’ distanza, tapplika għat-termini ta’ proċedura kollha, sakemm ma jkunx previst mod ieħor f’dawn ir-Regoli. Għaldaqstant, hija tapplika wkoll għal dawk li jikkonċernaw it-tilwim bejn il-BEI u l-membri tal-persunal tiegħu ppreżentat quddiem il-Qorti tal-Ġustizzja tal-Unjoni Ewropea skont l-Artikolu 41a tar-Regolamenti tal-Persunal tal-BEI.
23      F’dan il-każ, huwa paċifiku li d-deċiżjoni tal-BEI li tiċħad ir-rikorsi amministrattivi ġiet innotifikata lir-rikorrent fis‑6 ta’ Frar 2024. It-terminu previst fl-Artikolu 41a tar-Regolamenti tal-Persunal tal-BEI għalhekk beda jiddekorri fis‑6 ta’ Frar f’nofs il-lejl jew, fi kliem ieħor, fis‑7 ta’ Frar 2024 f’00:00, u skada tliet xhur wara, jiġifieri fis‑6 ta’ Mejju 2024 f’nofs il-lejl. Dan it-terminu jiżdied bit-terminu ta’ għaxart ijiem għal raġuni ta’ distanza previst fl-Artikolu 60 tar-Regoli tal-Proċedura. Għaldaqstant, ir-rikorrent kellu jippreżenta r-rikors tiegħu qabel is‑16 ta’ Mejju 2024 f’nofs il-lejl.
24      Fl-osservazzjonijiet tiegħu, ir-rikorrent jinvoka applikazzjoni magħquda tal-Artikolu 58(1)(a) u tal-Artikolu 58(1)(b) tar-Regoli tal-Proċedura, li twassal sabiex it-terminu jkun skada fis‑17 ta’ Mejju 2024. Dan il-kalkolu tar-rikorrent, indipendentement mill-fatt li huwa jibbaża ruħu fuq l-Artikolu 58 tar-Regoli tal-Proċedura, li ma huwiex applikabbli f’dan il-każ, iwassal sabiex jingħatalu terminu ta’ tliet xhur u jum, li ma huwiex konformi mal-kliem tal-Artikolu 41a tar-Regolamenti tal-Persunal tal-BEI.
25      Mill-kunsiderazzjonijiet preċedenti jirriżulta li r-rikors, ippreżentat fis‑17 ta’ Mejju 2024, huwa tardiv, u li r-rikors għandu jiġi miċħud bħala inammissibbli, mingħajr ma hemm bżonn li tingħata deċiżjoni dwar l-ewwel eċċezzjoni ta’ inammissibbiltà.
Fuq l-ispejjeż
26      Skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
27      Peress li r-rikorrenti tilfet, hija għandha tiġi kkundannata tbati, minbarra l-ispejjeż rispettivi tagħha, dawk sostnuti mill-BEI, kif mitlub minn dan tal-aħħar.
Għal dawn il-motivi,
IL-QORTI ĠENERALI (Ir-Raba’ Awla komposta minn ħames Imħallfin)
tordna:
1)      Ir-rikors huwa miċħud bħala inammissibbli.
2)      Christofer Edge huwa kkundannat iħallas, minbarra l-ispejjeż rispettivi tiegħu, dawk sostnuti mill-Bank Ewropew ta’ Investiment (BEI).
Magħmul fil-Lussemburgu, fis‑26 ta’ Frar 2026.
Ir-Reġistratur
Il-President
V. Di Bucci
S. Papasavvas
*      Lingwa tal-kawża: il-Grieg.